Title: V roku 1997 vydala Európska komisia dokument nazvaný Agenda 2000
Author: stano
Last saved by: sulik
Company: UV SR

Predkladacia správa

Dňa 5. novembra 2003 zverejnila Európska komisia Súhrnné monitorovacie správy o pripravenosti pristupujúcich krajín na členstvo v EÚ, v ktorých komplexne zhodnotila pripravenosť jednotlivých pristupujúcich krajín. 

Uznesením vlády SR č. 1046 z 5.11.2003 vláda SR zobrala na vedomie informáciu o zverejnení Súhrnnej monitorovacej správy Európskej komisie o pripravenosti Slovenska na členstvo v EÚ a bodom C.1. uložila podpredsedovi vlády pre európsku integráciu, ľudské práva a menšiny úlohu predložiť na rokovanie vlády harmonogram opatrení na odstránenie nedostatkov vyplývajúcich zo správy. 

Uznesením vlády SR č. 1123 z 26.11.2003 vláda SR schválila harmonogram opatrení vyplývajúcich zo Súhrnnej monitorovacej správy o pripravenosti Slovenska na členstvo v EÚ z 5.11.2003 a uložila podpredsedovi vlády pre európsku integráciu, ľudské práva a menšiny v bode B.2. monitorovať plnenie úloh definovaných v harmonograme opatrení mesačne do vstupu Slovenskej republiky do Európskej únie.

Predkladaný materiál bol pripravený v spolupráci s jednotlivými ústrednými orgánmi štátnej správy. Dňa 16. 3. 2004 bol vzatý na vedomie Ministerskou radou vlády SR pre záležitosti EÚ s tým, že po predložení na medzirezortné pripomienkové konanie a jeho vyhodnotení bude predložený na rokovanie vlády SR so stavom k 31. 3. 2004.

Podrobný odpočet plnenia harmonogramu opatrení je obsiahnutý v prílohe. K 31. 3. 2004 bolo 6 úloh nesplnených a naviac 17 návrhov zákonov, ktoré mali podľa pôvodného harmonogramu nadobudnúť účinnosť najneskôr k dátumu vstupu, ešte nebolo predložených na rokovanie vlády SR. Znamená to, že v týchto prípadoch komunitárne právo nebude transponované včas a Slovensko bude vystavené riziku možného uplatnenia sankčných opatrení zo strany Únie.  

Návrh uznesenia vlády SR zohľadňuje súčasnú situáciu v nedostatočnom plnení týchto úloh a navrhuje pre ne nové reálne termíny. Po schválení návrhu uznesenia vládou SR budú nové termíny zohľadnené v budúcom odpočte harmonogramu opatrení vyplývajúcich zo Súhrnnej monitorovacej správy o pripravenosti Slovenska na členstvo v EÚ. 

Materiál nemá vplyv na zamestnanosť, štátny rozpočet a životné prostredie.